P9_TA(2021)0474

Monenväliset neuvottelut Genevessä 30. marraskuuta – 3. joulukuuta 2021 pidettävän WTO:n 12. ministerikokouksen alla

Euroopan parlamentin päätöslauselma 25. marraskuuta 2021 monenvälisistä neuvotteluista Genevessä 30. marraskuuta – 3. joulukuuta 2021 pidettävän WTO:n 12. ministerikokouksen alla (2021/2769(RSP))

(2022/C 224/08)

Euroopan parlamentti, joka

— ottaa huomioon 15. huhtikuuta 1994 Maailman kauppajärjestön (WTO) perustamisesta tehdyn Marrakeshin sopimuksen,

— ottaa huomioon WTO:n Dohan ministerikokouksen 14. marraskuuta 2001 antaman julkilausuman (1),

— ottaa huomioon aiemmat päätöslauselmansa WTO:sta, erityisesti 15. marraskuuta 2017 antamansa päätöslauselman WTO:n 11. ministerikokousta edeltävistä monenvälisistä neuvotteluista (2), 29. marraskuuta 2018 antamansa päätöslauselman ”WTO: tie eteenpäin” (3) ja 28. marraskuuta 2019 antamansa päätöslauselman WTO:n valituselimen kriisistä (4),

— ottaa huomioon 20. toukokuuta 2021 antamansa päätöslauselman edistyksen vauhdittamisesta ja eriarvoisuuden torjumisesta aidsin poistamiseksi kansanterveydellisenä uhkana vuoteen 2030 mennessä (5),

— ottaa huomioon 10. kesäkuuta 2021 antamansa päätöslauselman ”Maailmanlaajuiseen covid-19-haasteeseen vastaaminen: WTO:n TRIPS-sopimukseen liittyvän poikkeuksen vaikutukset covid-19-rokotteisiin, hoitoon, välineistöön ja tuotanto- ja valmistuskapasiteetin lisäämiseen kehitysmaissa” (6),

— ottaa huomioon WTO:ta käsittelevän parlamentaarisen konferenssin Genevessä pidetyn vuotuisen istunnon yhteydessä 7. joulukuuta 2018 yksimielisesti hyväksytyn päätösasiakirjan (7),

— ottaa huomioon Buenos Airesissa joulukuussa 2017 pidetyn 11. ministerikokouksen tulokset, joihin kuuluu joukko ministeritason päätöksiä mutta ei ministeritason julkilausumaa, koska sitä ei kokouksessa voitu hyväksyä,

— ottaa huomioon 12. joulukuuta 2017 annetun naisia ja kauppaa koskevan Buenos Airesin julkilausuman ja Buenos Airesissa 13. joulukuuta 2017 hyväksytyt sähköistä kaupankäyntiä, investointien helpottamista ja mikroyrityksiä sekä pieniä ja keskisuuria yrityksiä koskevat yhteiset julistukset,

— ottaa huomioon YK:n kestävän kehityksen tavoitteet,

— ottaa huomioon ilmastonmuutosta koskevan Yhdistyneiden kansakuntien puitesopimuksen nojalla hyväksytyn Pariisin sopimuksen, joka on ollut voimassa marraskuusta 2016 alkaen,

— ottaa huomioon 14. tammikuuta 2020 hyväksytyn Yhdysvaltojen, Japanin ja Euroopan unionin kauppaministerien kolmenvälisen kokouksen yhteisen julkilausuman,

— ottaa huomioon 7. joulukuuta 2013 tehdyn Balin ministerikokouksen päätöksen julkisesta varastoinnista elintarvikkeiden saatavuuden turvaamiseksi,

— ottaa huomioon 18. syyskuuta 2018 päivätyn komission yhteenvetoasiakirjan WTO:n nykyaikaistamisesta,

— ottaa huomioon komission kauppapolitiikan uudelleentarkastelun ja sen liitteen ”WTO:n uudistaminen: kohti kestävää ja tehokasta monenvälistä kauppajärjestelmää”,

— ottaa huomioon Ottawan ryhmän kauppaa ja terveyttä koskevan aloitteen (8),

— ottaa huomioon 4. kesäkuuta 2021 annetun EU:n tiedonannon WTO:n yleisneuvostolle kiireellisistä kauppapoliittista toimista vastauksena covid-19-kriisiin,

— ottaa huomioon hallitustenvälisen ilmastonmuutospaneelin (IPCC) kuudennen arviointiraportin (9),

— ottaa huomioon työjärjestyksen 132 artiklan 2 kohdan,

— ottaa huomioon kansainvälisen kaupan valiokunnan päätöslauselmaesityksen,

A. ottaa huomioon, että WTO perustettiin tavaroiden ja palvelujen kaupan vapauttamisen edistämiseksi, monenvälisyyden voimistamiseksi ja avoimen, kattavan, sääntöihin perustuvan ja syrjimättömän monenvälisen kauppajärjestelmän edistämiseksi; katsoo, että kauppa on elintärkeä ja keskeinen väline, jolla tuetaan ja täydennetään toimia kestävän kasvun edistämiseksi ja elintason parantamiseksi sekä täystyöllisyyden ja suuren ja tasaisesti kasvavan reaalitulojen määrän varmistamiseksi kestävän kehityksen tavoitteen mukaisesti;

B. katsoo, että sääntöihin perustuva monenvälinen kauppajärjestelmä on tällä hetkellä syvässä kriisissä, joka uhkaa järjestön perustoimintoja eli kansainvälisen kaupan oleellisten sääntöjen ja rakenteiden asettamista sekä tehokasta riitojenratkaisua ja päätösten täytäntöönpanoa;

C. ottaa huomioon, että 11. joulukuuta 2019 WTO:n valituselimen toiminta lakkasi, minkä seurauksena toimiva, riippumaton ja puolueeton muutoksenhakuvaihe poistui käytöstä;

D. katsoo, että WTO:lla on kestävän kehityksen alatavoitteeseen 14.6 perustuvat selkeät valtuudet aloittaa neuvottelut kalastustuista, jotta saadaan aikaan sopimus, jossa tietyt laivastojen ylikapasiteettia ja liikakalastusta lisäävät kalastustukien muodot kielletään kalavarojen kestävän hoidon edistämiseksi;

E. katsoo, että covid-19-pandemiasta on aiheutunut ainutlaatuisia haasteita monenväliselle kauppajärjestelmälle samalla kun se on nostanut asialistalle kauppaa ja terveyttä koskevan tärkeän kysymyksen;

F. katsoo, että huolimatta avoimista tai epäsuorista vientirajoituksista kaupalla ja monenvälisellä järjestelmällä on ollut yleisesti ottaen myönteinen rooli pandemian torjunnassa; katsoo, että pandemia on paljastanut myös heikkouksia ja haavoittuvuuksia erityisesti keskeisissä toimitusketjuissa; katsoo tässä yhteydessä, että on osoittautunut hyödylliseksi, että WTO on valvontatehtäväänsä hoitaessaan vaatinut jäseniltään kaupan ja kauppaan liittyvien covid-19-pandemian yhteydessä toteutettujen toimenpiteiden avoimuutta;

G. toteaa, että WTO:n 12. ministerikokous pidetään Genevessä, Sveitsissä, 30. marraskuuta – 3. joulukuuta 2021;

1. toteaa jälleen olevansa täysin sitoutunut monenvälisyyden kestävään arvoon ja painottaa, että monenvälinen kauppaa ohjaava järjestelmä on välttämätön; kehottaa laatimaan kauppaohjelman, jonka perustana on oikeudenmukainen ja kaikkia hyödyttävä sääntöihin perustuva kauppa ja joka edistää kestävää taloudellista kasvua ja vaurautta ja siten vahvistaa rauhaa ja turvallisuutta; korostaa, että on tärkeää edistää kestävän kehityksen tavoitteita sekä sosiaalisia, ympäristöön liittyviä ja ihmisoikeuksia ja varmistaa, että kaikki soveltavat monenvälisesti sovittuja ja yhdenmukaistettuja sääntöjä;

2. varoittaa, että WTO on vaarassa menettää legitiimiytensä, jos kaikki jäsenet eivät sitoudu onnistuneen lopputuloksen saavuttamiseen 12. ministerikokouksessa; katsoo, että 12. ministerikokouksen olisi oltava lähtökohtana WTO:n kehittämiselle ja nykyaikaistamiselle, jotta se voi osallistua 2000-luvun haasteisiin vastaamiseen, mukaan lukien ilmastonmuutoksen ja kestävyyden kaltaiset kysymykset; kehottaa covid-19-pandemian jälkeisen elpymisen yhteydessä kaikkia jäseniä keskittymään tehokkaammin muutamiin keskeisiin konkreettisiin tuloksiin, jotka osoittaisivat, että WTO kykenee vastaamaan nykyisiin haasteisiin; kehottaa jäseniä saamaan aikaan ainakin monenvälisen sopimuksen kestämättömien kalastustukien kieltämisestä sekä pandemian torjunnasta ja rajoitetun maatalouspaketin sekä aloittamaan työn institutionaalisen uudistuksen toteuttamiseksi, mukaan lukien prosessi, joka johtaisi täysin toimivaan riitojenratkaisujärjestelmään viimeistään 13. ministerikokouksessa; varoittaa kaikkia jäseniä siitä, että jos 12. ministerikokouksessa ei saavuteta merkittäviä tuloksia, jotkut jäsenet saattaisivat etsiä vaihtoehtoisia foorumeja sääntöjen luomiselle, mikä saattaisi vaarantaa monenvälisen kauppajärjestelmän tulevaisuuden; panee tyytyväisenä merkille, että WTO:n uudeksi pääjohtajaksi nimitettiin Ngozi Okonjo-Iweala, ja antaa tunnustusta sille, että hän on vahvasti sitoutunut monenvälisyyteen;

3. korostaa, että WTO:n uskottavuuden takaamiseksi monenvälisenä elimenä on erittäin tärkeää saada aikaan haitallisia kalastustukia koskeva sopimus, jolla tosiasiallisesti vähennetään nopeasti ja merkittävästi tiettyjä ylikapasiteettia ja liikakalastusta lisääviä kalastustukien muotoja ja poistetaan tuet, jotka edistävät laitonta, ilmoittamatonta ja sääntelemätöntä kalastusta (LIS-kalastus), jotta voidaan varmistaa meriluonnonvarojen kestävä käyttö; korostaa tässä yhteydessä yhteisen mutta eriytetyn vastuun periaatetta haitallisten tukien koon mukaan samalla kun otetaan huomioon tarve erityis- ja erilliskohteluun kestävän kehityksen tavoitteen 14.6 mukaisesti; huomauttaa, että yli 39 miljoonaa ihmistä on suoraan riippuvaisia kalastuksesta ja että jalostusteollisuudessa kalastuksesta riippuvaisia ihmisiä on vielä monta miljoonaa enemmän; katsoo, että tällainen sopimus on olennaisen tärkeä WTO:n uskottavuuden kannalta monenvälisten sopimusten aikaansaamisessa ja myös edellytys monenvälisen kauppajärjestelmän ja kestävän kehityksen tavoitteiden välisen vahvan yhteyden osoittamiselle; pitää erittäin tärkeänä, että EU tuo esiin kantansa ja sisäiset sääntönsä lisätäkseen uskottavuuttaan;

4. tunnustaa kauppapolitiikan keskeisen roolin covid-19-pandemian aikana; palauttaa mieliin 10. kesäkuuta 2021 antamansa päätöslauselman ”Maailmanlaajuiseen covid-19-haasteeseen vastaaminen: WTO:n TRIPS-sopimukseen liittyvän poikkeuksen vaikutukset covid-19-rokotteisiin, hoitoon, välineistöön ja tuotanto- ja valmistuskapasiteetin lisäämiseen kehitysmaissa”; korostaa tältä osin, että kauppaa ja terveyttä koskevan aloitteen mukaisesti ministeritason julkilausumassa on hahmoteltava perusluonteinen sopimus, jolla pyritään poistamaan farmaseuttisten ja lääkinnällisten tuotteiden tullit ja lakkauttamaan vientirajoitukset ja jossa sovitaan avoimuutta ja kriisien aikaista maailmanlaajuista yhteistyötä koskevista periaatteista; katsoo, että WTO:n merkityksen osoittamiseksi tällainen sopimus on äärimmäisen tärkeä; kehottaa perustamaan 12. ministerikokouksen yhteydessä uuden pysyvän kauppa- ja terveyskomitean, jotta voidaan auttaa hallituksia panemaan täytäntöön voimassa olevia kansainvälisen kauppaoikeuden mukaisia poikkeuksia ja joustomahdollisuuksia ja luoda perusta kauppaa koskevalle pilarille pandemian torjuntaa koskevasta tulevasta kansainvälisestä sopimuksesta käytäviä neuvotteluja varten; katsoo, että monilla mailla, erityisesti kehitysmailla, on TRIPS-sopimuksen ja varsinkin sen 31 a artiklan joustomahdollisuuksien käyttöön liittyviä vaikeuksia; muistuttaa, että EU:n olisi osallistuttava aktiivisesti tekstipohjaisiin neuvotteluihin TRIPS-sopimukseen sovellettavasta tilapäisestä poikkeuksesta; kehottaa tässä yhteydessä EU:ta tukemaan väliaikaisen poikkeuksen myöntämistä tietyistä TRIPS-sopimuksen määräyksistä covid-19-taudin osalta, jotta voidaan parantaa kohtuuhintaisten covid-19-rokotteiden, hoitojen ja diagnostiikan oikea-aikaista maailmanlaajuista saatavuutta puuttumalla maailmanlaajuisiin tuotantorajoituksiin ja tarjonnan puutteisiin;

5. kehottaa kaikkia WTO:n jäseniä kunnioittamaan avoimuutta koskevia sitoumuksiaan kaikissa maataloutta koskevissa pilareissa sekä sopimaan järjestelmällisistä parannuksista, joita ehdotetaan asiakirjassa JOB/AG/213 esitetyssä EU:n tukemassa ehdotuksessa ministerikokouksen päätökseksi maatalouden avoimuuden parantamisesta; korostaa, että on tärkeää hyväksyä kauppaa vääristävää kotimaista tukea koskeva työsuunnitelma, mukaan lukien julkista varastointia koskeva pysyvä ratkaisu, johon annettiin valtuutus Balin ministerikokouksen julkilausumassa ja johon sisältyy pakollinen ilmoitusjärjestelmä, joka perustuu tehokkaaseen teknisen avun mekanismiin ja valmiuksien kehittämiseen, jotta varastointiohjelmat ovat oikeasuhteisia elintarviketurvaa koskevaan tavoitteeseen nähden ja vastaavat sitä ja jotta minimoidaan kaupan vääristymät ja kielteiset seuraukset muiden jäsenten elintarviketurvalle; painottaa, että maataloussopimusta on mukautettava, jotta se vastaa tämän hetken haasteisiin ja jotta varmistetaan oikeudenmukaisemmat kilpailuedellytykset ottamalla huomioon tuotantotavat; kannattaa pääjohtaja Okonjo-Iwealan vaatimusta WTO:n elintarviketurvapaketista;

6. katsoo, että WTO:n perusteellisessa uudistamisessa on nyt edettävä kiireesti järjestöä koettelevan vakavan kriisin vuoksi ja myös siksi, että Dohan kehitysohjelman toteuttamisessa ei ole edistytty pitkään aikaan; painottaa, että kehitysohjelman asiaankuuluvat kysymykset olisi säilytettävä asialistalla; kehottaa WTO:n jäseniä tarkastelemaan perusteellisesti uudelleen useita WTO:n toiminnan näkökohtia, erityisesti sen valvonta-, neuvottelu- ja riitojenratkaisutehtäviä, sen tehokkuuden, osallistavuuden, avoimuuden ja legitiimiyden lisäämiseksi; kehottaa kaikkia WTO:n jäseniä keskittymään rakentavaan muutosprosessiin, jotta WTO:ta voidaan nykyaikaistaa ja sille voidaan antaa välineet, joilla vastataan tehokkaasti 2000-luvun kaupan haasteisiin, ja ottamaan käyttöön institutionaalisen mekanismin ja selkeän aikataulun uudistusohjelman edistämiseksi 12. ministerikokouksessa tavoitteena konkreettisten tulosten saavuttaminen viimeistään 13. ministerikokouksessa;

7. pitää myönteisinä Yhdysvaltojen suurlähettilään Tain 14. lokakuuta 2021 WTO:sta esittämiä huomautuksia ja erityisesti selkeää sitoutumista järjestön kaikkien kolmen tehtävän uudistamiseen; odottaa, että Yhdysvallat esittää nyt konkreettisia ehdotuksia, joiden avulla voidaan päästä eteenpäin; kehottaa Yhdysvaltoja sitoutumaan siihen, että rakentava neuvotteluprosessi riitojenratkaisun uudistamisesta aloitetaan 12. ministerikokouksessa, jotta täysin toimiva järjestelmä saadaan käyttöön viimeistään 13. ministerikokouksessa;

8. pahoittelee syvästi WTO:n valituselimen pattitilannetta, jonka vuoksi maailmanlaajuisessa kauppajärjestelmässä ei ole täytäntöönpanokelpoista riitojenratkaisujärjestelmää; varoittaa, että ilman toimintakykyistä valituselintä WTO on hampaaton ja monenvälisten sopimusten rikkomuspyrkimykset vain lisääntyvät jatkossa; toteaa, että tällä hetkellä on ilmoitettu yli 15 muutoksenhausta, joita ei voida käsitellä; kehottaa painokkaasti kaikkia WTO:n jäseniä osallistumaan työhön täysipainoisesti ja etsimään ratkaisuja, jotta kaksitasoinen riitojenratkaisujärjestelmä saadaan palautettua täysin toimintakykyiseksi ja saadaan aikaan täysin toimiva ja riippumaton valituselin mahdollisimman nopeasti; tukee voimakkaasti EU:n viimeaikaisia aloitteita sopia sen tärkeimpien kauppakumppanien kanssa järjestelyistä, joiden avulla voidaan väliaikaisesti säilyttää toimiva riitojenratkaisumenettely siihen osallistuvien WTO:n jäsenten kesken; muistuttaa, että EU:n strategian keskeisenä tavoitteena olisi edelleenkin oltava sitova, kaksitasoinen ja riippumaton menettely; korostaa, että onnistunut uudistus edellyttää kaikkien osapuolten aiheellisten huolenaiheiden huomioimista ja kompromissiratkaisusta sopimista; kehottaa asianomaisia sidosryhmiä sopimaan 12. ministerikokouksen loppuun mennessä ohjelmasta, joka sisältää keskipitkän ja pitkän aikavälin uudistuksia koskevia jatkotoimia, ja toteaa, että osa uudistuksista olisi saatava päätökseen ennen seuraavaa, 13. ministerikokousta; kannattaa komission hiljattain tekemää ehdotusta täytäntöönpanoasetuksen uudistuksesta, jotta EU saa käyttöönsä oikeat välineet kolmansien maiden sitoumusten valvomiseen;

9. kehottaa komissiota ja neuvostoa tekemään yhteistyötä kaikkien WTO:n jäsenten kanssa, jotta voidaan aloittaa keskustelu sellaisten uusien sääntöjen laatimisesta, joilla voidaan puuttua epäterveitä kaupan käytäntöjä, väärentämistä, markkinoita vääristäviä tukia, valtio-omisteisia yrityksiä ja teknologian pakkosiirtoa koskeviin sääntökirjan nykyisiin aukkoihin;

10. on vakuuttunut siitä, että nykyinen erottelu kehittyneiden maiden ja kehitysmaiden välillä ei kuvasta todellista taloustilannetta ja että tämä voi olla este edistymiselle Dohan kierroksella; kehottaa edistyneitä kehitysmaita kantamaan oman osansa vastuusta ja tarjoamaan kehitystasonsa mukaisen panoksen; katsoo, että erityis- ja erilliskohtelun mekanismia olisi tarkasteltava uudelleen ja tarkistettava niin, että kaikki WTO:n jäsenet osallistuvat siihen asianmukaisesti, jotta mekanismi kuvastaisi paremmin inhimillisen kehityksen indeksejä samalla kun turvataan poliittinen liikkumavara epäterveen kaupan torjumiseksi, ja kehottaa siksi WTO:n jäseniä tarkistamaan järjestelmää; korostaa kuitenkin, että omaa kehitystasoa koskevan ilmoituksen antaminen ainoana kriteerinä voisi johtaa epäreiluun kauppaan;

11. odottaa, että WTO:n uudistamisella avataan tietä avointen useammankeskisten sopimusten liittämiselle osaksi monenvälistä rakennetta, jotta voidaan turvata edistyminen aloilla, jotka eivät vielä ole riittävän kypsiä koko jäsenistölle; kehottaa kaikkia jäseniä pohtimaan, miten voidaan kehittää uusi Euroopan unionissa käytetyn tiiviimmän yhteistyön kaltainen järjestelmä, jossa on selkeät säännöt useammankeskiseen aloitteeseen osallistuvien jäsenten vähimmäismäärälle, ja perustaa sen pohjalta tehokas mekanismi, joka mahdollistaa syntyneen sopimuksen liittämisen osaksi WTO:n rakennetta;

12. panee tyytyväisenä merkille ja antaa tukensa sille, että sähköistä kauppaa koskeviin WTO:n useammankeskisiin neuvotteluihin on osallistunut useita jäseniä, neuvotteluohjelma on ollut kunnianhimoinen ja tähän mennessä on saavutettu edistystä; kehottaa pyrkimään saattamaan päätökseen neuvottelut WTO:n sääntöjen noudattamisesta; muistuttaa kannastaan, jonka mukaan mahdollisen sopimuksen on taattava sähköiseen kauppaan liittyvien tavaroiden ja palvelujen pääsy kolmansien maiden markkinoille sekä kuluttajien oikeuksien ja työntekijöiden oikeuksien suojelu; korostaa, että on edistettävä yritysten innovointia ja datavirtoja täysin yksityisyyttä ja tietosuojaa koskevan unionin lainsäädännön mukaisesti; panee merkille mahdollisen oikeudellisen epävarmuuden, jota yritykset ja tutkijat kohtaavat käyttäessään henkilötietoja, ja vaikutuksen, jota tällä voisi olla innovointiin; kehottaa kiireesti toteuttamaan toimia, joilla parannetaan sellaisten sidosryhmien oikeusvarmuutta, jotka ovat riippuvaisia datan käytöstä ennalta hyväksyttyihin datankäyttömenettelyihin sekä pseudonymisointiin ja anonymisointiin; korostaa, että WTO:n jäsenten olisi ilmaistava jatkuva tukensa neuvotteluille ja asetettava selkeä aikataulu niiden edistymiselle; kannattaa sitä, että sähköisiä siirtoja koskevasta WTO:n moratoriosta tehdään pysyvä;

13. kehottaa kiireesti tarkastelemaan mahdollisuuksia helpottaa datavirtoja strategisesti tärkeiden kolmansien maiden kanssa; toteaa, että eräissä kolmansissa maissa toimiviin eurooppalaisiin yrityksiin kohdistuu yhä enemmän perusteettomia esteitä ja digitaalisia rajoituksia; korostaa tässä yhteydessä, että tapauksen mukaan olisi vältettävä datan säilytyspaikkaa koskevia vaatimuksia, että datan on kuuluttava EU:n vapaakauppasopimusten piiriin ja että toimia tietosuojan riittävyyttä koskevien päätösten tekemiseksi kolmansien maiden kanssa on nopeutettava;

14. toteaa, että kaupankäynnissä tarvitaan oikeudellisten vaatimusten vuoksi edelleen merkittävä määrä paperimuodossa olevia asiakirjoja, mikä on kallista, tehotonta ja riskialtista maailmanlaajuisten kriisien aikana; painottaa, että on tutkittava sähköisten kauppa-asiakirjojen käyttöä, sillä se parantaa tehokkuutta ja turvallisuutta ja vähentää ympäristövaikutuksia; korostaa, että kansainvälistä oikeutta on muutettava, jotta kaupankäynnissä voidaan käyttää sähköisiä asiakirjoja;

15. kehottaa kiireesti laajentamaan informaatioteknologiasopimuksen (ITA) laajennussopimusta; toteaa, että ITA-sopimuksella edistetään valmistuksen maailmanlaajuista digitalisointia, ja katsoo, että sitä olisi kehitettävä edelleen ja siihen sisältyvää tuotevalikoimaa olisi laajennettava; kehottaa lisäämään ponnisteluja tieto- ja viestintäteknologian tuotteiden kauppaa koskevien tullien poistamiseksi; korostaa, että maantieteellisen kattavuuden laajentaminen useampiin maihin vaikuttaa myönteisesti kaupankäyntiin;

16. katsoo, että 12. ministerikokouksen tulosten olisi tarjottava toimintaan perustuva kauppapoliittinen ohjelma, jolla tuetaan vuoteen 2030 ulottuvia kestävän kehityksen tavoitteita ja Pariisin sopimusta; kannustaa voimakkaasti WTO:n jäseniä harkitsemaan kaikkia mahdollisia toimenpiteitä, joilla voidaan edistää kasvihuonekaasupäästöjen rajoittamista ilmastonmuutosta koskevan Yhdistyneiden kansakuntien puitesopimuksen mukaisesti, vahvistaa mukautumista Pariisin sopimukseen ja ilmastoneutraaliutta sekä tehostaa kotimarkkinoilla hyväksyttyjä toimenpiteitä koskevaa yhteistyötä WTO:ssa, mukaan lukien vihreiden kirjanpitosääntöjen luokitusjärjestelmän käyttöönotto, jotta voidaan auttaa yksityistä ja julkista sektoria tunnistamaan kestävä taloudellinen toiminta ja merkittävästi haitallinen toiminta sekä toimenpiteitä, joilla voidaan puuttua hiilivuotoon; suhtautuu myönteisesti komission esittämään kauppa- ja ilmastoaloitteeseen; kehottaa komissiota esittämään erityisehdotuksia; korostaa lisäksi, että on tärkeää edistää myös keskustelua tavaroista ja palveluista, joilla autetaan vastaamaan ympäristö- ja ilmastohaasteisiin; korostaa, että on tärkeää edistää myös neuvotteluja ympäristöhyödykkeitä koskevasta sopimuksesta, jolla tuetaan teollisuuden viherryttämistä ja ihmisarvoiseen työhön keskittyvää lähestymistapaa siirryttäessä ilmastoystävällisiin teknologioihin; ehdottaa, että parannetaan WTO:n ja muiden kansainvälisten elinten, kuten Taloudellisen yhteistyön ja kehityksen järjestön ja Kansainvälisen valuuttarahaston, välistä koordinointia hiilivuodon torjumiseksi;

17. toteaa jälleen, että sukupuolten tasa-arvon ja osallistavan kehityksen välillä on yhteys, ja korostaa, että naisten vaikutusmahdollisuuksien lisääminen on keskeinen tekijä köyhyyden poistamisessa; toteaa, että talouskehityksen kannalta on keskeisen tärkeää poistaa samanaikaisesti esteet naisten osallistumiselta kauppaan ja puuttua siihen, miten nykyiset kauppasäännöt vaikuttavat haitallisesti naisiin heidän moninaisissa rooleissaan; kannustaa kaikkia WTO:n jäseniä allekirjoittamaan Buenos Airesissa vuonna 2017 annetun kauppaa ja naisten taloudellista voimaannuttamista koskevan julkilausuman ja kehottaa sen 123:a allekirjoittajaa täyttämään sitoumuksensa; kehottaa komissiota pyrkimään vahvaan ministeritason julkilausumaan, jota voitaisiin käyttää etenemissuunnitelmana vuonna 2017 annetun Buenos Airesin julkilausuman täytäntöönpanossa;

18. on tyytyväinen viimeaikaiseen kehitykseen ja kehottaa saattamaan lopullisesti päätökseen palvelujen kotimaista sääntelyä koskevat useammankeskiset neuvottelut, koska tämä olisi merkittävä edistysaskel ja osoitus siitä, että WTO:n puitteissa voidaan saavuttaa edistystä useammankeskisessä ympäristössä;

19. odottaa ministeritason julkilausumaa, jossa arvioidaan investointien helpottamisesta käytyjen useammankeskisten neuvottelujen edistymistä;

20. panee tyytyväisenä merkille, että Buenos Airesissa käynnistetyssä mikroyrityksiä sekä pieniä ja keskisuuria yrityksiä koskevassa yhteisessä aloitteessa on myös saavutettu edistystä ja että mikroyrityksiä sekä pieniä ja keskisuuria yrityksiä koskeva paketti hyväksyttiin joulukuussa 2020; toteaa, että covid-19-pandemialla on ollut merkittäviä kielteisiä vaikutuksia mikro- ja pk-yrityksiin, ja ilmaisee tukensa WTO:n mikro- ja pk-yrityksiä koskevalle työohjelmalle, jolla ”pienet ensin” -periaate ankkuroidaan WTO:n sääntöihin; kehottaa kaikkia WTO:n jäseniä liittymään tähän aloitteeseen;

21. kehottaa komissiota ja neuvostoa toimimaan yhdessä muiden WTO:n jäsenten kanssa sen varmistamiseksi, että WTO edistää aktiivisesti työntekijöiden oikeuksien toteutumista maailmanlaajuisesti erityisesti Kansainvälisen työjärjestön (ILO) työelämän normien pohjalta, ja esittämään konkreettisia ehdotuksia; muistuttaa, että on tärkeää levittää parhaita due diligence -käytäntöjä; panee tyytyväisenä merkille pakkotyötä koskevan Yhdysvaltojen ehdotuksen osana laajempaa pyrkimystä liittää työelämänormit osaksi WTO:ta, jotta voidaan taata tasapuoliset toimintaedellytykset kansainvälisellä tasolla; korostaa, että tarvitaan sopimus, jolla taataan tasapuoliset toimintaedellytykset kansainvälisellä tasolla; suosittelee työntekijöiden oikeuksia koskevan työryhmän perustamista ensimmäisenä askeleena kohti tämän tavoitteen edistämistä;

22. korostaa, että avoimuus on keskeinen tekijä, jolla varmistetaan vakaa kauppa- ja investointiympäristö; katsoo, että on tärkeää tehostaa valvontamenettelyjen avoimuutta lisäämällä WTO:n jäsenten kannustimia noudattaa ilmoitusvaatimuksia, vähentämällä niiden monimutkaisuutta sekä kehittämällä valmiuksia samalla kun estetään ja vastustetaan tahallista noudattamatta jättämistä; kannustaa WTO:n jäseniä harkitsemaan tältä osin WTO:n sihteeristön roolin vahvistamista;

23. kehottaa komissiota ja neuvostoa varmistamaan, että parlamentti voi jatkossakin osallistua tiiviisti 12. ministerikokouksen valmisteluihin, se pidetään jatkuvasti ajan tasalla ja sitä kuullaan vuoden 2021 ministerikokouksen aikana;

24. kehottaa WTO:n jäseniä varmistamaan demokraattisen legitiimiyden ja avoimuuden vahvistamalla WTO:n parlamentaarista ulottuvuutta ja parlamentaarista konferenssia; painottaa Euroopan parlamentin ja Parlamenttienvälisen liiton (IPU) yhteisen WTO:ta käsittelevän parlamentaarisen konferenssin työn merkitystä; painottaa tarvetta varmistaa, että parlamenttien jäsenet voivat entistä paremmin osallistua kauppaneuvotteluihin ja että ne otetaan mukaan WTO:n päätösten laatimiseen ja täytäntöönpanoon;

25. kehottaa WTO:n jäseniä parantamaan vuoropuhelua kaikkien sidosryhmien, myös kansalaisyhteiskunnan ja elinkeinoelämän järjestöjen, kanssa ja lisäämään yhteistyötä muiden kansainvälisten järjestöjen, kuten ILO:n, ja laajemmin YK:n järjestelmän kanssa; odottaa johtajien viestivän eri tasoilla enemmän sääntöihin perustuvan kaupan hyödyistä;

26. tukee pyrkimyksiä aloittaa uudelleen liittymisneuvottelut tarkkailijamaiden, erityisesti Serbian, Kosovon ja Bosnia ja Hertsegovinan, kanssa; kehottaa saattamaan nopeasti päätökseen neuvottelut työryhmien raporttiluonnoksista;

27. kehottaa kiireesti lisäämään ponnisteluja, joilla julkisia hankintoja koskevaan WTO:n sopimukseen otetaan lisää jäseniä, erityisesti Kiina ja muita kehittyviä talouksia;

28. kehottaa toteuttamaan uusia toimia etuuskohteluun oikeuttamattomien alkuperäsääntöjen yhdenmukaistamiseksi alkuperäsääntöjä koskevan sopimuksen mukaisesti;

29. kehottaa kaikkia WTO:n jäseniä ratifioimaan Maailman tullijärjestön Kioton yleissopimuksen liitteen K tullibyrokratian vähentämiseksi;

30. kehottaa puhemiestä välittämään tämän päätöslauselman neuvostolle, komissiolle, jäsenvaltioiden hallituksille ja parlamenteille sekä WTO:n pääjohtajalle.

(1) Dohan ministerikokouksen 14. marraskuuta 2001 annettu julkilausuma (WT/MIN(01)/DEC/1).

(2) EUVL C 356, 4.10.2018, s. 34.

(3) EUVL C 363, 28.10.2020, s. 113.

(4) EUVL C 232, 16.6.2021, s. 62.

(5) Hyväksytyt tekstit, P9_TA(2021)0250.

(6) Hyväksytyt tekstit, P9_TA(2021)0283.

(7) https://www.europarl.europa.eu/cmsdata/158345/outcome_document-final-e.pdf

(8) WTO WT/GC/223, 24. marraskuuta 2020.

(9) IPCC, 2021: Yhteenveto poliittisille päättäjille (Summary for Policymakers), julkaisussa: ”Climate Change 2021: The Physical Science Basis. Contribution of Working Group I to the Sixth Assessment Report of the Intergovernmental Panel on Climate Change (IPCC)”.